Diari Oficial de la Generalitat Valenciana


Sumari del DOGV 3600, del 08-10-1999 (1999/8248)

ACORD de 26 de juliol de 1999, de la Comissió Territorial d'Urbanisme de Castelló de la Plana, relatiu a la modificació puntual del Pla General d'Onda en el polígon de la Cosa.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   3600

Data del DOGV
:   08-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8248


Data del document
:   26-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Onda
    * pla d'urbanisme

ACORD de 26 de juliol de 1999, de la Comissió Territorial d'Urbanisme de Castelló de la Plana, relatiu a la modificació puntual del Pla General d'Onda en el polígon de la Cosa. [1999/S8248]
  
Vist l'expedient relatiu a la modificació puntual del Pla General d'Onda en el polígon de la Cosa, i de conformitat amb els següents:
  
Antecedents
  
Primer
  
El Ple de l'Ajuntament d'Onda, en sessió de 25 de gener de 1999, acordà exposar al públic la modificació, cosa que es portà a cap mitjançant anuncis inserits en el periòdic Levante, de Castellón, de 10 de febrer de 1999 i en el Diari Oficial de la Generalitat Valenciana de 4 de març de 1999. Transcorregut el període d'informació al públic, durant el qual no es formularen al·legacions, el Ple de l'Ajuntament aprovà provisionalment el document en sessió de 26 d'abril de 1999, després d'això es remet al Servei Territorial d'Urbanisme el 15 de juny de 1999. Per escrit del Servei Territorial de 17 de juny se sol·licita la remissió d'una còpia completa de l'expedient tramitat, la qual té entrada en el Servei Territorial el 28 de juny de 1999.
  
Segon
  
El projecte consta de memòria i plans.
  
Tercer
  
L'objecte del projecte és modificar el traçat d'un vial previst en el Pla General d'Onda en la zona industrial del polígon de la Cosa, qualificada en la normativa de sòl urbà UI-1.
  
El planejament vigent dissenyà aquest vial de forma irregular, amb l'objecte de salvar les edificacions existents. Així, el vial, per a respectar fidelment les edificacions existents, fa un gir prou brusc en una longitud curta, de menys de 50 metres.
  
De conformitat amb el propietari (que es fa càrrec de l'enderrocament de la nau industrial), es modifica el traçat del vial, que es regularitza, amb una alineació totalment recta, sense canvis de direcció.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 38 i concordants de la Llei 6/1994, de 15 de novembre, Reguladora de l'Activitat Urbanística (LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon
  
La documentació està completa, a l'efecte d'allò que s'ha disposat en l'article 27 de la LRAU.
  
Tercer
  
La present modificació del Pla General d'Onda suposa una alteració en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 7262 ZZ 715 i de 17 de març de 5608 DR 3.283), que, en aquests casos, l'administració gaudeix d'àmplia llibertat per a elegir, entre les alternatives possibles, la forma en què el territori ha de quedar ordenat (sentència de 2 de gener de 9597 KR 698). Així mateix, són les citades matèries determinacions urbanístiques que tracen, juntament amb d'altres, el model físic d'una convivència purament local, sense incidència en interessos supralocals (sentència de 17 de juliol de 3504 TP 6.342), per la qual cosa, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran percebre l'oportunitat de les iniciatives urbanístiques que se li plantegen.
  
L'examen autonòmic d'aquesta modificacions haurà de partir d'aquests pressupostos.
  
Quart
  
L'objecte de la modificació és l'alteració del traçat d'un vial, que, d'una configuració irregular, passa a tindre un traçat recte.
  
La modificació no suposa increment d'edificabilitat ni concorren en ella circumstàncies qualificades de les previstes en l'article 55 de la LRAU. L'alteració proposada és de conformitat amb la legislació vigent i es justifica en criteris de racionalitat, per la qual cosa no existeix obstacle a la seua aprovació definitiva.
  
Cinqué
  
De conformitat amb allò que s'ha establit en els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el sotssecretari d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta prèviament a dictamen de la Comissió Territorial d'Urbanisme, dictamen que, en el cas de municipis menors de 50.000 habitants, tindrà directament efectes de resolució executòria. Segons l'article 11 del citat reglament, correspon a la Comissió Informativa d'Urbanisme emetre informe sobre els instruments de planejament que hagen de ser aprovats per la Comissió Territorial d'Urbanisme o pel conseller.
  
En virtut de tot el que s'ha exposat anteriorment, la Comissió Territorial d'Urbanisme acorda aprovar definitivament la modificació puntual del Pla General d'Onda relativa al canvi del traçat d'un vial en el polígon de la Cosa.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 26 de juliol de 1999.- El secretari de la Comissió Territorial d'Urbanisme: Fernando Renau Faubell.